Here is a page extracted from Wikipedia that may contain CSS, HTML, and a lot of unformatted text.

Title: Cinclus cinclus
Content: A torda aguadera, simplament aguadera, torda nadadera u torda d'augua (nombre cientifico: Cinclus cinclus (L., 1758)) ye una au paseriforme d'a familia Cinclidae, propia de torrents, ríos y barrancos d'augua limpia en Europa y Asia.

Descripción 

A torda aguadera no ye una verdadera torda; a penar d'ixe nombre no ye sisquiera un miembro d'a familia Turdidae, y fa parte d'a familia Cinclidae por contra. Se tracta d'una paseriforme (paixaro) d'entre 17 y 18 centimetros de largaria y entre 50 y 70 gramos de peso, con o pico recto y apuntau ta debant y as zarpas con tres didos rectos, firmes, ta debant y uno a la contra, recto, ta dezaga, y una postura y forma corporals que fan recordar vagament a las tordas d'o chenero Turdus.

Tiene o cuerpo robusto, arrochau, con a cabeza graniza y as alas y a coda prou curtas. A coda tiene forma cuadrada y a debanta por alto d'o cuerpo con frecuencia (cosa rara entre as tordas d'o chenero Turdus, en comparanza). As patas son recias, fuertes y prou grans. O pico ye de color negra, recto y punchudo.

As colors son marrón lasa por alto, que va tornando-se cada vegada mas negra pizarra a mesura que s'amana t'a coda de l'animal, y una gran malla blanca que va dende a barbeta dica lo peito por tot lo papo de l'animal. Puet tener una faixa royisca en o peito, que desepara la taca blanca contra la tripa negra d'o paixaro.

Habitat 

L'aguadera ye un paixaro extremadament dependient de l'augua. Vive siempre arredol d'os ríos y torrents d'auguas vivas y bien oxichenadas, a on que troba lo suyo alimento, y fa niedo en as riberas, ya sía en foratos entre as penyas, ya sía en puents, azutz y atras construccions humanas.

De regular, s'asocia con os corsos d'augua de montanya porque son a on que l'augua ye mas viva y limpia. Manimenos, en o departamento francés d'os Pireneus Orientals y en a isla de Corcega s'ha documentau que nidifican a poca altaria sobre o livel d'a mar, 200 msnm en os Pireneus y 100 m en a isla mediterrania, siempre que as condicions les ne permitan. Cuan o medio ye favorable encara pueden vivir en planas y en estanyos.

Alimentación 

L'aguadera ye una au insectivora, que consume una gran cantidat d'insectos acuaticos y as suyas nimfas, como cucas de remo y teixidors, escarabachos d'augua y as suyas larvas, moluscos como caragols d'augua y mesmo bel peix chicorrón si el puet pillar. Tamién pesca cabezudos de ranas y zapos, y crías de cullebras que plegan de naixer.

Comportamiento 

A torda aguadera ye una au acuatica, condición ni mica común entre as Passeriformes. Tiene o plumache totalment impermeable, y lo emplega pa capuzar-se en l'augua y bate as alas pa propulsar-se. Tamién puede dentrar en l'augua caminando lindingo-lindango y va submerchendo-se miqueta a miqueta.

Captura lo suyo alimento tanto debaixo de l'augua como difuera: pilla insectos en volido, ranca moluscos d'as penyas, etc. Ye un animal muit territorial y no tolerará que garra atro miembro d'a suya especie invada lo suyo territorio, que sole comprender entre 1 y 1,2 km de ribera d'un troz de río.

Ye una au resident en a mayoría d'a suya aria de distribucción mundial. Nomás en bels países d'o norte d'Europa (Suecia, Finlandia y as Republicas balticas) i ha poblacions a on que os eixemplars emprendan una curta migración en l'hibierno, dende as zonas de montanya cara t'as planas, pa mirar d'evitar-se la chelada de l'augua.

Imáchens

Referencias

Vinclos externos 

Aus presents en Aragón
Fauna d'Andorra
Fauna de Portugal
Fauna d'Asia
Fauna d'Africa
Organismos indicadors ambientals